Saya mau tau Pentafsiran dari Batu Bersurat Telaga Batu. Jelaskan dalam bahasa melayu

Teks pada batu bersurat ini agak panjang, bagaimanapun isi kandungan utamanya hanya berkisar tentang sumpahan-sumpahan ke atas sesiapa yang menderhaka kepada kedatuan Srivijaya atau melanggar perintah dātu. Menurut Casparis, jenis-jenis orang, pekerjaan atau pangkat kedudukan yang disebut dalam batu bersurat ini dikategorikan sebagai berpotensi membawa bahaya dan berkemungkinan memberontak terhadap ketuanan Srivijaya. Bagi mencegah sebarang cubaan menderhaka, pemerintah Srivijaya mewajibkan mereka ini menyatakan kesetian, dengan ancaman akan disumpah jika tidak berbuat demikian.

Berikut adalah golongan-golongan dalam masyarakat yang disebut dalam batu bersurat ini: rājaputra (putera raja), kumārāmātya (menteri), bhūpati (pemerintah daerah), senāpati (panglima perang), nāyaka (pemimpin masyarakat setempat), pratyaya (bangsawan), hāji pratyaya (Raja bawahan), dandanayaka (hakim), tuhā an vatak (pengawas pekerja rendah), vuruh (buruh), addhyāksi nījavarna (penyelia rendah), vāsīkarana (tukang besi/pembuat senjata), cātabhata (askar), adhikarana (pegawai), kāyastha (pekerja kedai), sthāpaka (artisan), puhāvam (nakhoda kapal), vaniyāga (peniaga), marsī hāji (pelayan raja), hulun hāji (hamba raja).

Batu bersurat ini mengandungi senarai paling lengkap pegawai-pegawai kerajaan. Beberapa ahli sejarah berpendapat ibu kota Srivijaya sepatutnya terletak di Palembang, kerana kewujudan batu bersurat ini yang mengandungi pangkat-pangkat yang kompleks dan berstarata. Bagaimanapun, Soekmono berpendapat batu bersurat yang mengandungi sumpahan ini tidak wajar terletak di ibu kota kerajaan, kerana ia mengandungi sumpahan yang menakut-nakutkan kepada sesiapa yang derhaka kepada kedatuan, dan beliau yakin ibu kotanya terletak di Minanga (mungkin terletak sekitar Candi Muara Takus) seperti yang disebut dalam Batu Bersurat Kedukan Bukit.